เก็บรายได้รัฐมิ.ย.ทรุด
3 กรมภาษีเก็บรายได้รัฐบาลเดือน มิ.ย. ยังต่ำกว่าเป้าหมาย 2,335 ล้าน แม้ว่ายอดรวม 9 เดือน ยังเอาตัวรอดจากรายได้อื่นเกินเป้า
24 ก.ค. 2561

3 กรมภาษีเก็บรายได้รัฐบาลเดือน มิ.ย. ยังต่ำกว่าเป้าหมาย 2,335 ล้าน แม้ว่ายอดรวม 9 เดือน ยังเอาตัวรอดจากรายได้อื่นเกินเป้า
น.ส.กุลยา ตันติเตมิท ผู้ตรวจราชการกระทรวงการคลัง ในฐานะโฆษกกระทรวงการคลัง เปิดเผยว่า ผลการจัดเก็บรายได้รัฐบาลสุทธิในเดือน มิ.ย. 2561 จัดเก็บ รายได้ 2.55 แสนล้านบาท ต่ำกว่าประมาณการ 2,335 ล้านบาท หรือ 0.9% โดยภาษีที่จัดเก็บได้ต่ำกว่าประมาณการที่สำคัญ ได้แก่ ภาษีมูลค่าเพิ่ม ภาษีเบียร์ และภาษีสุรา ซึ่งจัดเก็บได้ต่ำกว่าประมาณ การจำนวน 2,960 2,822 และ 1,525 ล้านบาท หรือ 4.1% 34.8% และ 27.4% ตามลำดับ
สำหรับการเก็บรายได้รัฐบาลช่วง 9 เดือนแรกของปีงบประมาณ 2561 จัดเก็บรายได้ 1.83 ล้านล้านบาท สูงกว่าประมาณการตามเอกสารงบประมาณ 6.24 หมื่นล้านบาท หรือ 3.5% โดยมีสาเหตุจากการจัดเก็บรายได้ของหน่วยงานอื่น สูงกว่าประมาณการ 2.75 หมื่นล้านบาท หรือ 22.9% และการนำส่งรายได้ ของรัฐวิสาหกิจ สูงกว่าประมาณการ 2.51 หมื่นล้านบาท หรือ 23.9%
อย่างไรก็ตาม การเก็บภาษีกรมสรรพากรได้ 1.35 ล้านล้านบาท ต่ำกว่าประมาณการ 1.15 หมื่นล้านบาท เนื่องจากภาษีมูลค่าเพิ่มจัดเก็บได้ต่ำกว่าประมาณการ
ขณะที่การเก็บภาษีกรมสรรพสามิตได้ 4.19 แสนล้านบาท ต่ำกว่าประมาณการ 8,298 ล้านบาท โดยภาษีที่จัดเก็บได้ต่ำกว่าประมาณการ ได้แก่ ภาษีเบียร์ ภาษีน้ำมันฯ และภาษีสุราฯ จัดเก็บได้ต่ำกว่าเป้าหมาย อย่างไรก็ดี ภาษีรถยนต์และภาษียาสูบ จัดเก็บได้สูงกว่าประมาณการ
ด้านกรมศุลกากรจัดเก็บรายได้รวม 8.15 หมื่นล้านบาท ต่ำกว่าประมาณการ 2,041 ล้านบาท โดยเป็นผลจากการ จัดเก็บอากรขาเข้าต่ำกว่าประมาณการจำนวน 2,209 ล้านบาท ส่วนหนึ่งเป็นผลจากการนำเข้าสินค้าที่ใช้สิทธิพิเศษทาง ภาษีมีแนวโน้มสูงขึ้น ทำให้การจัดเก็บอากรขาเข้าไม่ขยายตัวตามที่ประมาณการไว้
น.ส.กุลยา กล่าวว่า สำหรับในช่วงที่เหลือของปีงบประมาณ 2561 กระทรวงการคลังจะติดตาม และกำกับดูแลให้การจัดเก็บรายได้รัฐบาลเป็นไปตามเป้าหมายที่กำหนดไว้ต่อไป
ทั้งนี้ ในส่วนของการส่งรายได้รัฐวิสาหกิจรอบ 9 เดือนของปีงบประมาณ 2561 ให้คลังจำนวน 1.3 แสนล้านบาท สูงกว่าประมาณการ 2.51 หมื่นล้านบาท หรือ 23.9% ทั้งนี้ รัฐวิสาหกิจที่นำส่ง รายได้สูงกว่าประมาณการ 5 อันดับแรก ได้แก่ สำนักงานสลากกินแบ่งรัฐบาล บริษัท ปตท. ธนาคารออมสิน การทางพิเศษแห่งประเทศไทย และบริษัท ท่าอากาศยานไทย เนื่องจากผลประกอบการขยายตัวดี
ขณะที่หน่วยงานอื่นจัดเก็บรายได้รวม 1.47 แสนล้านบาท สูงกว่าประมาณการ 2.75 หมื่นล้านบาท หรือ 22.9% เนื่องจากการรับรู้ส่วนเกินจากการจำหน่ายพันธบัตรเป็นรายได้แผ่นดิน การนำส่งรายได้ของสำนักงาน กสทช. สำหรับกรมธนารักษ์จัดเก็บรายได้รวม 6,781 ล้านบาท สูงกว่าประมาณการ 695 ล้านบาท